39. schôdza NR SR - 8.deň - A. dopoludnia
Dátum: 2025-09-19
Poslanec: Plaváková, Lucia (PS)
Druh vystúpenia: Vystúpenie v rozprave

124. Ďakujem veľmi pekne za slovo. Áno, niektorí chrumkajú. No, celkovo teda podľa mňa zaujímavá situácia, že jednak teda rokujeme tu o rokovacom poriadku počas toho, ako sa tu aj súčasné znenie porušuje a celkovo, že novela zákona o rokovacom poriadku, podľa ktorej sa riadi legislatívny proces v našej Národnej rade, teda nejak nevyvoláva veľký záujem v radoch koalície. Máme tu v zásade len ľudí, ktorí tu musia byť, no ale tak na to sme už zvyknutí. Mňa mrzí, že tu nie je pán obžalovaný podpredseda parlamentu Tibor Gašpar. Teda chápem, že je na služobnej ceste a že sme kvôli jeho služobnej ceste včera mali aj paralyzovaný parlament a nehlasovalo sa, dokonca ani ústavnoprávny výbor sme kvôli tomu nemali, čo tiež asi nie je úplne najšťastnejšia prax. Ja som sa k obsahu návrhu, ktorý máme pred sebou, ktorý máme na stole, vyjadrovala už počas písomnej rozpravy. By som len chcela opätovne zhrnúť a pripomenúť, že považujem za absolútne škandalózne, že koalícia chce v zásade zlikvidovať tretie čítanie tak, ako ho poznáme. Tretie čítanie, ktoré slúži na to, aby sme sa jasne oboznámili, aby sme mali priestor na rozpravu k zásadným pozmeňujúcim návrhom, ktoré často sú tu prednášané úplne na poslednú chvíľu, zásadným spôsobom menia obsah zákona, niekedy aj úplne že z 95 % a tento priestor na to, aby tu diskusia bola o týchto pozmeňujúcich návrhoch, tak ten má byť úplne zlikvidovaný. Ale tak vidíme to na tom, že koalícia nemá záujem o žiadnu rozpravu a diskusiu. Vidíme to aj v prípade návrhu konsolidácie, kde teda bolo useknuté, jednak je to predložené v skrátenom legislatívnom konaní, ktoré, pre ktoré nie sú naplnené dôvody. Ešte aj to skrátené legislatívne konanie bolo useknuté, ešte aj rozprava v prvom čítaní bola zásadne obmedzená a predpokladám, že bude aj v druhom čítaní obmedzená. Čiže tu vidíme tieto snahy limitovať možnosť rozpravy k jednotlivým dôležitým zákonom, ktoré tu na stole máme. Čiže v tomto, s týmto v súlade v podstate je aj tá snaha zlikvidovať tretie čítanie, ale naozaj by som chcela opätovne apelovať na to, nerobme to, je to dôležité pre riadny legislatívny proces, na ktorom nám záleží, a práve aj tie návrhy, ktoré sme predkladali v rámci pracovnej skupiny, smerovali k tomu, aby bol riadne zabezpečený legislatívny proces, pretože považujeme za dôležité to, aby sme tu prijímali zákony, ktoré sú tie najlepšie možné, aké tu vieme prijímať, a hlavne aby boli aj v súlade s ústavou, čo teda často máme značné pochybnosti. Mohla by som tu dlho hovoriť o ďalšom obsahu tohto zákona, ale, ako som už uviedla, hovorila som viac v písomnej rozprave. A keďže považujeme celý tento návrh za úplne neopraviteľný v tejto fáze, aj samotný pán podpredseda parlamentu Tibor Gašpar v podstate už povedal, že však bude asi opätovne pracovná skupina, budú nejaké pozmeňujúce návrhy, ešte sa zobudilo aj SNS, teda Andrej Danko, že oni tam budú chcieť niečo dopĺňať a kto vie, kto ďalší, tak si myslím, že by bolo namieste, aby bol tento návrh vrátený na dopracovanie a, pani spravodajkyňa, ja vás prosím o hlasovanie o tomto návrhu, návrhu na vrátenie na dopracovanie tohto návrhu zákona, pretože zjavne nie je dopracovaný, keďže to tvrdia samotní koaliční poslanci, dokonca podpredseda parlamentu, tak vytvorme ten priestor, vráťme to do tej pracovnej skupiny a môžme sa potom k tomu opätovne sem vrátiť do pléna parlamentu, keď to bude riadne pripravené, lebo zjavne nie je a potvrdzujú to vaše vlastné slová. Takže myslím si, že je to úplne namieste. Ďakujem.